ཁ་ཤས་ཀྱིས་འདི་ལ་སྤང་རྒྱན་ཁྲ་བོ་ཡང་ཟེར།སྐྱེ་བའི་ཚེ་ན་རྩ་བ་སྦོམ་ཞིང་ཐུང་ལ་རྒྱུས་ཕྲན་ཅན་སྡོང་པོ་ས་ངོས་ལས་ཆེར་མི་འཕགས་ཤིང༌།རྩ་བ་དང་སྡོང་ལོའི་མདོག་སེར་ནག་གམ་སེར་སྨུག་ཡིན།ལོ་མ་ལྗང་སེར་རེག་བྱ་འཇམ་ལ་སྤུ་སོགས་མེད་པ་པད་གདན་ལྟར་སྐྱེ་བ།ལོ་མའི་མཆན་ཁུང་ནས་བོད་ཟླ་བརྒྱད་པ་ནས་བཅུ་པའི་བར་མེ་ཏོག་སྔོ་དཀར་མདངས་གསལ་བ།དྲི་ཞིམ་ཞིང་ཆེ་ཆུང་རྒྱ་གླིང་གི་ཁ་འདབ་ལྟ་བུ་དང༌།ལོ་འདབ་ཀྱི་གྲངས་ཚད་ཀྱང་བཅུ་ཡས་མས་རེ་ཡོད་པ།གྲེ་བ་ནས་གེ་སར་མངོན་ཞིང་ཕྱིར་ཆགས་རིམ་ལྗང་སྐྱ་དང་ཐིག་རིས་ཡོད་པ།ཆེ་བ་ལ་མདངས་གསལ་བ་རེ་ཟུང་ས་ངོས་སུ་ཡོན་པོར་འཆར་བ།ནང་དུ་ས་བོན་ཁམས་ནག་ཅན་ཡོད་པ།ཉིན་མོ་གནམ་གཤིས་དྭངས་ཤིང་ཉི་མ་གསལ་སྐབས་ཡོངས་སུ་བཞད་ཅིང༌།མཚན་མོ་དང་དེ་མིན་གནམ་གཤིས་འཐིབ་པའི་ཚེ་ཕྱོགས་གཅིག་ཏུ་ཁ་ཟུམ་པ་སོགས་མེ་ཏོག་གི་མདོག་མ་གཏོག་སྤང་རྒྱན་དཀར་པོ་དང་ཕལ་ཆེར་གཅིག་མཚུངས་ལྟ་བུ་ཡིན།